23.5.2022
ET
Euroopa Liidu Teataja
A.3.
PEFCRide kohaldamisala määratlemine
A.3.1.
Tootekategooriad ja alamkategooriad
L 144/125
Sarnaste funktsioonide ja kasutusaladega tooted tuleks rühmitada samasse PEFCRi.
PEFCRi kohaldamisala peab olema piisavalt lai, et hõlmata erinevaid rakendusalasid ja/või tehnoloogiaid.
Mõnel juhul võib tootekategooria selle nõude täitmiseks jagada mitmeks alamkategooriaks.
Tehniline sekretariaat otsustab, kas alamkategooriad on vajalikud PEFCRi peamise eesmärgi saavutamiseks ja aitavad seega vältida ohtu, et erinevatel tehnoloogiatel põhinevad tulipunktide analüüsi tulemused aetakse segamini või jäetakse väikese turuosaga tehnoloogiate tulemused tähelepanuta (9).
Tulemuste võrreldavuse tagamiseks tuleb tootekategooriad ja alamkategooriad määratleda võimalikult konkreetselt.
PEFCR peab sisaldama jagu, mis sisaldab „horisontaalseid“ eeskirju, mis on ühised kõigile eeskirja kohaldamisalasse kuuluvatele toodetele, ning samuti jagu iga alamkategooria kohta, sealhulgas konkreetseid „vertikaalseid“ eeskirju, mida kohaldatakse ainult selle alamkategooria suhtes (joonis A-3).
Üldpõhimõttena on horisontaalsed eeskirjad vertikaalsete suhtes ülimuslikud; sellest põhimõttest võib siiski lubada konkreetseid erandeid, kui see on nõuetekohaselt põhjendatud.
See struktuur lihtsustab olemasoleva PEFCRi kohaldamisala laiendamist, lisades rohkem toodete alamkategooriaid.
Iga alamkategooriat kirjeldatakse selgelt PEFCRi kohaldamisala määratluses, igal alamkategoorial on oma tüüpiline toode ja võrdlusalus (10) koos kõige olulisemate protsesside, olelusringi etappide, otseste lihtvoogude ja mõjukategooriate valikuga.
Iga tüüpilise toote (ja seega alamkategooria) kohta tehakse vähemalt kolm toetavat PEF-uuringut (vt punkt A.3.6).
Joonis L-3.
Näide PEFCRi struktuurist, mis hõlmab tootekategooriale eriomaseid horisontaalseid eeskirju, erinevaid toodete alamkategooriaid ja toote alamkategooriale eriomaseid vertikaalseid eeskirju.
(9) Selle eesmärk on tagada, et tulipunktide analüüs kajastaks kõiki erinevaid tehnoloogiaid.
(10) Võrdlusalust kohaldatakse ainult lõpptoodete suhtes (punkt A.5.1).